શું તમને કચ્‍છનાં અંતરિયાળ ગામડાંઓમાં જઈ પરંપરાગત રીતે જીવતા લોકો સાથે સમય ગાળવો ગમે ? સ્‍થાનિક રીત-રિવાજો, કળા સામાજિક અને સાંસ્‍કૃતિક જીવનશૈલી ત્‍યાંના વિષે સ્‍થાનિક લોકો પાસેથી જાણવાનો ઉત્‍સાહ છે ? જો હા ! તમારા માટે એક નવા જ પ્રકારની વ્‍યવસ્‍થા કરવામાં આવી રહી છે. પ્રવાસીઓ માટે એક નવો પ્રોજેકટ મીનીસ્‍ટ્રી ઑફ ટુરીઝમ, ભારત સરકાર અને યુ.એન.ડી.પી.નાં સંયુક્ત સહકારથી હાથ ધરવામાં આવ્‍યો છે. તાજેતરમાં ભારતનાં જુદાં-જુદાં રાજ્યોમાંથી કુલ 31 ગામોને ઇકો-ટુરિઝમ માટે પસંદ કરવામાં આવ્‍યાં છે. ગુજરાત રાજ્યમાં કચ્‍છનાં બન્‍ની વિસ્‍તારના હોડકો ગામને ‘ઇકો-ટુરિઝમ સ્‍પોટ‘ તરીકે પસંદ કરવામાં આવ્‍યું છે.